Diari Oficial de la Generalitat Valenciana


Sumari del DOGV 6473, del 04-03-2011 (2011/1943)

Notificació de la sentència dictada en el judici verbal número 1337/2007.
-------------------------------------------------------------------------

### Dades del document

Número de DOGV
:   6473

Data del DOGV
:   04-03-2011

Secció del DOGV
:   IV. ADMINISTRACIÓ DE JUSTÍCIA

Número del document
:   2011/1943


Organisme emissor
:   Jutjat de Primera Instància Número 4 d'Elx

Tipus de document
:   Edicte

Notificació de la sentència dictada en el judici verbal número 1337/2007. [2011/1943]  
Judici verbal 001337/2007  
Part demandant: Manuel Resina Manzano.  
Parts demandades: José Moya Morillas i Reforman, SL.  
En el judici esmentat s'ha dictat la resolució que té el text literal següent:  
«Sentència número 269/2008  
Elx, 30 de desembre de 2008  
Ana Isabel Orts Rodríguez, jutgessa del Jutjat de Primera Instància número 4 d'Elx, he vist i oït aquestes interlocutòries de judici verbal seguides davant d'aquest Jutjat amb el número 1337/2007, que prové de canviari 403/2006, que es va iniciar a instància de Manuel Resina Manzano, representat pel procurador dels tribunals el senyor Tormo Ródenas i assistit per la lletrada la senyora Galiano Pastor, contra José Moya Morillas, representat pel procurador dels tribunals el senyor Pérez Bedmar Bolarín i assistit pel lletrat el senyor Tortosa Piqueres i contra Reforman, SL, en rebel·lia.  
Antecedents de fet  
Primer. La representació de Manuel Resina Manzano (actora) va formular demanda de procediment canviari per la qual es va sol·licitar es requerira José Moya Morillas i Reforman, SL, (demandats) perquè procediren al pagament de la suma de 19.452,86 euros de principal, més la quantitat de 5.700 euros que provisionalment fixen d'interessos, despeses i costes.  
Segon. Que, requerits de pagament, es va formular oposició dins del termini i la forma escaient per José Moya Morillas. Admés a tràmit l'escrit d'oposició es va convocar a les parts al corresponent judici verbal, que va tindre lloc, el dia 11 de desembre de 2008, en la sala d'audiències d'aquest Jutjat, sent-ne a aquest efecte convenientment citades a termini les parts.   
Tercer. Que a l'acte del judici van comparéixer les parts a excepció de Reforman, SL, que va ser declarada en rebel·lia. En aquest acte, la part actora es va afirmar i va ratificar íntegrament en l'escrit de demanda, i va sol·licitar la pràctica de prova. El codemandat el senyor Moya Morillas, per la seua banda, es va oposar a la demanda d'acord amb les raons que va al·legar. Practicada la prova admesa, van quedar les actuacions perquè es dictara sentència.  
Quart. Que en la tramitació d'aquest procediment s'han seguit totes les prescripcions legals excepte el termini per a dictar sentència atés el volum d'assumptes que es tramiten en aquest Jutjat.  
Fonaments jurídics  
Primer. Disposa l'article 824 de la Llei d'Enjudiciament Civil que «en els 10 dies següents al del requeriment de pagament el deutor podrà oposar demanda d'oposició al judici canviari. L'oposició es farà en forma de demanda. El deutor canviari podrà oposar al tenidor de la lletra, el xec o el pagaré, totes les causes o motius d'oposició previstos en l'article 67 de la Llei Canviària i del Xec». L'article 827, per la seua banda, estableix que, després de la celebració de la vista «en el termini de 10 dies, el tribunal dictarà sentència i resoldrà sobre l'oposició. Si aquesta fóra desestimada i la sentència fóra recorreguda, serà provisionalment executable d'acord amb el que disposa aquesta llei. La sentència ferma dictada en judici canviari produirà efectes de cosa jutjada, respecte de les qüestions que van poder ser en aquest judici al·legades i discutides, i es podran plantejar les qüestions restants en el judici corresponent».  
Segon. El demandat el senyor Moya Morillas, es va oposar a la demanda de canviari, al·legant l'exceptio doli o adquisició fraudulenta del títol canviari amb la intenció de danyar el deutor que té el seu fonament en l'article 67.1 de la Llei Canviària i del Xec. Quan es va emetre el pagaré existia relació d'amistat entre ell i el representant legal de Reforman, SL, però ni en aquella data ni en l'actualitat han mantingut cap relació comercial o professional de què haja nascut cap obligació de pagament a càrrec d'aquest i a favor de Reforman, SL, o del seu representant legal. Com necessitava diners li'ls va demanar al representant legal de Reforman, SL, i aquest li va dir que a canvi de deixar-li'ls emetera un pagaré per aquest import amb venciment en la data en la qual els diners serien tornat. El pagaré es va crear però ell no va rebre els diners de Reforman, SL. Va intentar recuperar el pagaré per a destruir-lo o anul·lar-lo però no el va obtindre. Posteriorment el representant legal de Reforman, SL, el va endossar al senyor Resina Manzano. No deu cap quantitat ni a Reforman, SL, ni al senyor Resina Manzano.  
El demandant en el judici canviari, es va oposar a l'estimació de l'oposició perquè només caben tres supòsits perquè prospere l'excepció al·legada i són, transmissió gratuïta, que ell no tinga la qualitat de tercer o que existisca una maquinació entre ell i Reforman, SL, i no han resultat acreditats cap dels supòsits esmentats.  
Tercer. L'article 67 de la Llei Canviària i del Xec, en el seu paràgraf primer, considera causa d'oposició les excepcions basades en les relacions personals.  
No obstant això, procedeix la desestimació de l'excepció plantejada pel senyor Moya Morillas, alhora que ell reconeix que va alliberar el pagaré que el demandant del canviari aporta com a document 1 de la seua demanda i, no obstant això, no ha aconseguit acreditar l'excepció plantejada, ja que amb el document 1 aportat per l'actor en l'acte de la vista s'acredita l'existència de relacions comercials entre el senyor Resina i Reforman, SL, i no s'ha acreditat l'existència d'una maquinació fraudulenta entre aquests últims amb la intenció de causar-li un dany al senyor Moya Morillas.  
Procedeix, per tant, la desestimació de l'excepció plantejada pel senyor Moya Morillas. I en conseqüència, es desestima l'oposició formulada, i es condemna als demandats de canviari al pagament a l'actor de 19.452,86 euros.  
Quart. D'acord amb l'article 1108 del Codi Civil si l'obligació consistira en el pagament d'una quantitat de diners i el deutor incorreguera en mora, com succeeix en el cas que ens ocupa, la indemnització de danys i perjudicis consistirà en el pagament dels interessos convinguts i a falta de conveni en l'interés legal. Aquests interessos són exigibles des que són judicialment reclamats segons l'article 1109 del Codi Civil, és a dir, des del dia de la citació a termini, incrementats en dos punts des de la data de la sentència d'acord amb l'article 576 de la Llei Processal Civil, fins a la del seu complet pagament.  
Cinqué. Atés el criteri objectiu del venciment que en matèria de costes processals imposa l'article 394 de la Llei d'Enjudiciament Civil, llevat que circumstàncies excepcionals justifiquen la seua no-imposició, i atés que en aquest cas ha sigut desestimada l'oposició, procedeix la seua imposició als demandats de canviari.  
Vistos els preceptes invocats i la resta de general i pertinent aplicació al cas.  
Decisió  
Desestime l'oposició formulada pel procurador dels tribunals el senyor Pérez-Bedmar Bolarín en nom i representació de José Moya Morillas contra la demanda de canviari promoguda per Manuel Resina Manzano, representat pel procurador dels tribunals el senyor Tormo Ródenas contra Reforman, SL, en rebel·lia i contra José Moya Morillas, i condemne els demandats del canviari al pagament a Manuel Resina Manzano la quantitat de 19.452,86 euros, més els interessos de conformitat amb el fonament jurídic quart i a les costes.  
Aquesta sentència és apel·lable en ambdós efectes per a l'Audiència Provincial d'Alacant dins dels cinc dies següent de la seua notificació, i s'haurà d'interposar davant d'aquest Jutjat de conformitat amb la tramitació prevista en els articles 457 i següents de la Llei d'Enjudiciament Civil.  
Aquesta és la meua sentència, de la qual s'expedirà una testimoniança per a la seua unió a les actuacions, que pronuncie, mane i firme.  
Publicació. L'estenc jo la secretària per a fer constar que a continuació es procedeix a la publicació de la sentència dictada per mitjà de la seua notificació a les parts. En done fe».  
Atés que es desconeix el domicili o residència actuals de la part demandada, per provisió de la data la jutgessa, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha ordenat la publicació d'aquest edicte en el Diari Oficial de la Comunitat Valenciana, per a dur a efecte la diligència de notificació de la sentència.  
Elx, 4 de febrer de 2011.- La secretària judicial: Mª Concepció Ferrer Moya.